รัฐบาลไทย-ข่าวทำเนียบรัฐบาล-ปลัด สธ.รับรางวัลเลิศรัฐประจำปี 65 ต้านภัยโควิดจากผลงาน “หมอพร้อม”
วันจันทร์ที่ 12 กันยายน 2565
ปลัด สธ.รับรางวัลเลิศรัฐประจําปี 65 ต้านภัยโควิดจากผลงาน “หมอพร้อม”
ปลัดกระทรวงสาธารณสุข เข้ารับรางวัลเลิศรัฐ ประจําปี 2565 สาขารางวัลพิเศษสานพลังร่วมใจ ต้านภัยโควิด 19 จากผลงาน “หมอพร้อม” แพลตฟอร์มระบบบริหารจัดการวัคซีนโควิด 19 เพื่อทุกคนบนแผ่นดินไทย ขณะที่หน่วยงานในสังกัดกระทรวงสาธารณสุขได้รับรางวัลเลิศรัฐ
ปลัดกระทรวงสาธารณสุข เข้ารับรางวัลเลิศรัฐ ประจําปี 2565 สาขารางวัลพิเศษสานพลังร่วมใจ ต้านภัยโควิด 19 จากผลงาน “หมอพร้อม” แพลตฟอร์มระบบบริหารจัดการวัคซีนโควิด 19 เพื่อทุกคนบนแผ่นดินไทย ขณะที่หน่วยงานในสังกัดกระทรวงสาธารณสุขได้รับรางวัลเลิศรัฐประเภทต่างๆ รวม 52 รางวัล
วันนี้ (12 กันยายน 2565) ที่กระทรวงสาธารณสุข จ.นนทบุรี นพ.เกียรติภูมิ วงศ์รจิต ปลัดกระทรวงสาธารณสุข เข้าร่วมพิธีมอบรางวัลเลิศรัฐ ประจําปี 2565 ผ่านระบบอิเล็กทรอนิกส์ (Zoom Meeting) มีนายวิษณุ เครืองาม รองนายกรัฐมนตรีเป็นประธาน และรับรางวัลพิเศษ “สานพลังร่วมใจ ต้านภัยโควิด” ซึ่งมอบให้แก่หน่วยงานที่มีผลงานโดดเด่นในการขับเคลื่อนเพื่อรับมือกับวิกฤตโควิด 19 ประจําปี 2565 จํานวน 11 รางวัล โดยกองยุทธศาสตร์และแผนงาน สํานักงานปลัดกระทรวงสาธารณสุข ได้รับรางวัลจากผลงาน “หมอพร้อมแพลตฟอร์มระบบบริหารจัดการวัคซีนโควิด 19 เพื่อทุกคนบนแผ่นดินไทย”
นพ.เกียรติภูมิ กล่าวว่า กระทรวงสาธารณสุขให้ความสําคัญกับการป้องกันและควบคุมโรคโควิด 19 โดยเฉพาะการสร้างเสริมภูมิคุ้มกันด้วยวัคซีน จึงพัฒนาระบบ “หมอพร้อม” ขึ้นมา โดยระยะแรกเป็นการติดตามอาการไม่พึงประสงค์ของผู้รับวัคซีนโควิด 19 และพัฒนาอย่างต่อเนื่องจนกลายเป็นแพลตฟอร์มด้านสุขภาพที่มีผู้เข้าใช้งานมากที่สุดกว่า 32 ล้านคน ขยายการให้บริการทั้งการรายงานผลการตรวจหาเชื้อด้วยวิธีRT-PCR และ ATK การออกและแสดงใบรับรองผลการฉีดวัคซีนโควิด 19 อํานวยความสะดวกในการเดินทางทั้งในประเทศและต่างประเทศ การตรวจสอบสิทธิรักษา การนัดหมายแพทย์ Telemedicine การให้บริการใบรับรองแพทย์และใบรับรองสุขภาพแบบดิจิทัล การพัฒนาระบบชําระเงินออนไลน์ พร้อมเชื่อมโยงข้อมูลประวัติการรักษากับเครือข่ายหน่วยบริการสุขภาพทุกสังกัด ช่วยสนับสนุนการทํางานของบุคลากรทางการแพทย์ได้เป็นอย่างดี
นพ.เกียรติภูมิกล่าวต่อว่า สําหรับรางวัลเลิศรัฐ ประจําปี 2565 คณะกรรมการพัฒนาระบบราชการ (ก.พ.ร.) มีมติมอบรางวัลให้แก่หน่วยงานที่มีผลการดําเนินการเป็นเลิศทั้งด้านการเพิ่มประสิทธิภาพการให้บริการภาครัฐการพัฒนาคุณภาพการบริหารจัดการภาครัฐ และเปิดระบบราชการให้ภาคส่วนอื่นเข้ามามีส่วนร่วม โดยมีหน่วยงานในสังกัดกระทรวงสาธารณสุขได้รับรางวัล ดังนี้ รางวัลเกียรติยศเลิศรัฐ ได้แก่ กรมควบคุมโรค, รางวัลเลิศรัฐ
ยอดเยี่ยม ได้แก่ กรมสนับสนุนบริการสุขภาพ และกรมสุขภาพจิต, รางวัลพิเศษ สานพลังร่วมใจ ต้านภัยโควิด ได้แก่ กรมการแพทย์ กรมสนับสนุนบริการสุขภาพ สํานักงานปลัดกระทรวงสาธารณสุข และสถาบันการแพทย์ฉุกเฉินแห่งชาติ
รางวัลบริการภาครัฐ ระดับดีเด่น ประเภทนวัตกรรมการบริการ ได้แก่ โรงพยาบาลระยอง จากผลงานนวัตกรรมอัจฉริยะเพื่อระบบการแพทย์ฉุกเฉินSmart Innovation for ECS, ประเภทพัฒนาบริการ ได้แก่ กรมควบคุมโรค จากผลงาน Thai Stop Drowning กรมสุขภาพจิต จากผลงานการช่วยเหลือบุคคลที่ส่งสัญญาณเสี่ยงต่อการฆ่าตัวตายในโลกออนไลน์ และกรมอนามัย จากผลงานพลังเครือข่ายอนามัยแม่และเด็กเพื่อการจัดการคลอดปลอดภัยในถิ่นทุรกันดาร อ.แม่สะเรียง จ.แม่ฮ่องสอน และประเภทยกระดับการอํานวยความสะดวกในการให้บริการ ได้แก่ กรมสนับสนุนบริการสุขภาพ นอกจากนี้ ยังมีหน่วยงานในสังกัดได้รับรางวัลบริการภาครัฐ ระดับดีรวม 21 รางวัล, รางวัลการบริหารราชการแบบมีส่วนร่วม ระดับดีเด่น 6 รางวัล, รางวัลการบริหารราชการแบบมีส่วนร่วม ระดับดี 3 รางวัล และรางวัลคุณภาพการบริหารจัดการภาครัฐ 10 รางวัล รวมทั้งหมด 52 รางวัล
********************************** 12 กันยายน 2565